Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 307/04)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI KOJOM SE MIJENJA JEDINSTVENI DOKUMENT

„NAVARRA”

PDO-ES-A0127-AM02

Datum obavijesti: 9. lipnja 2020.

OPIS I RAZLOZI ODOBRENE IZMJENE

Izmjene opisane u ovom dokumentu ne smatraju se izmjenama na razini Unije iz članka 14. stavka 1. Delegirane uredbe Komisije (EU) 2019/33 jer ne uključuju promjenu naziva zaštićene oznake izvornosti, ne sastoje se od promjene, brisanja ili dodavanja kategorije proizvoda od vinove loze iz dijela II. Priloga VII. Uredbi (EU) br. 1308/2013; ne bi mogle poništiti povezanost iz članka 93. stavka 1. točke (a) podtočke i. ili točke (b) podtočke i. Uredbe (EU) br. 1308/2013 ni imati za posljedicu dodatna ograničenja u pogledu stavljanja proizvoda na tržište.

Općenito, odobrene izmjene opravdane su kako bi se u obzir uzele promjene povezane s potrebama proizvođačâ, s obzirom na napredak u pogledu tehnika i znanosti. Došlo je i do promjena u obrascima potrošnje, proizvodnje i stavljanja na tržište vina obuhvaćenih oznakom izvornosti „Navarra”.

1. Sorte potrebne za proizvodnju likerskog vina (točka 2.a podtočka (d) specifikacije)

U važećoj specifikaciji najmanje 85 % grožđa koje se upotrebljava za proizvodnju likerskih vina mora biti sorte Moscatel de Grano Menudo (muškat sitnog zrna). Taj je zahtjev proširen tako da uključuje sorte Garnacha Blanca (bijeli grenache) i Garnacha Tinta (crni grenache).

U pokrajini Navarra likersko vino proizvodi se od davnina. Proizvodnja nedvojbeno datira iz rimskih vremena i širila se zajedno s mediteranskom kulturom kojoj pripada. Naposljetku, ta likerska vina ili „obalna vina”, kako su poznata u drugim regijama, bila su prisutna tijekom čitave povijesti sredozemnih vinogradarskih zemalja.

Tradicionalno su se proizvodila od bijelog ili crnog grožđa, najčešće od sorti koje su se stoljećima uzgajale na tom kontinentu, a neke od najpoznatijih su Moscatel, Malvasia ili Garnacha.

Prva pravila za oznaku izvornosti „Navarra”, koja je izdao nadležni regulatorni odbor, odobrena su odlukom Ministarstva poljoprivrede od 5. travnja 1967., u čijem se članku 5. navodi da se vina „‚mistelles’ mogu proizvoditi od grožđa sorti Moscatel i Garnacha”. „Mistelle” je izraz koji se odnosi na određena likerska vina za koja se mošt ponekad djelomično fermentira prije nego što ga se pojača alkoholom. To je najčešći oblik likerskog vina koje se tradicionalno proizvodi u mnogim regijama.

Likerska vina nisu navedena u pravilima iz 1975. Ponovno su uvedena u pravilima iz 2003. i 2005., ali samo za sortu Moscatel de Grano Menudo, nakon što je Stanica za vinogradarstvo i enologiju pokrajine Navarra (Estación de Viticultura y Enología de Navarra, EVENA) tijekom 1990-ih uložila puno truda u njihovo vraćanje i promicanje.

Značajno je i što je, iako se u važećoj specifikaciji navodi da se likerska vina mogu proizvoditi samo od grožđa sorte Moscatel de Grano Menudo, u dijelu posvećenom vinogradarskim praksama navedeno da je dopušteno upotrebljavati koncentrirani mošt dobiven od sorte Garnacha.

Odluka da se dopusti proizvodnja crnih likerskih vina od autohtone sorte Garnacha nije utemeljena samo na potrebi za promicanjem autohtonih sorti kao dijela strategije s ciljem diferencijacije na današnjem iznimno konkurentnom tržištu, nego se njome omogućava i širenje te upotpunjavanje portfelja vina obuhvaćenih tom oznakom izvornosti. Iako ta kategorija vina ne zauzima velik dio tržišta, ti su proizvodi prestižni i doprinose promicanju vrlo pozitivne slike.

2. Izmjena organoleptičkih svojstava (točka 2.b specifikacije; točka 4. jedinstvenog dokumenta)

Potreba za izmjenom organoleptičkih svojstava vina obuhvaćenih oznakom izvornosti „Navarra” temelji se na njihovoj važnosti u postupcima ispitivanja vina i u dokazivanju da svi gospodarski subjekti koji nude taj proizvod zadovoljavaju zahtjeve specifikacije.

Sva vina obuhvaćena oznakom izvornosti „Navarra” moraju se na licu mjesta podvrgnuti organoleptičkom ocjenjivanju. Vinarije moraju osigurati da sve serije vina koje se stavljaju na tržište zadovoljavaju tehničke zahtjeve. To uključuje fizikalno-kemijsko i senzorno ocjenjivanje. Potonje se obično provodi interno i njime se u osnovi osigurava da organoleptička svojstva proizvoda ispunjavaju zahtjeve utvrđene u specifikaciji.

Stoga je, kako bi se olakšalo postupak ocjenjivanja, iznimno važno da ta svojstva budu što objektivnija.

Važeći opisi organoleptičkih svojstava potječu iz prve inačice specifikacije, kada njezino područje primjene još nije bilo utvrđeno. Obilježava ih određena pjesnička sloboda tipična za žargon degustacije vina, koja nije ni najmanje objektivna (kao što su izrazi „složeno” ili „elegantno” itd.). Osim toga, jako ih je mnogo, pa njihovo grupiranje pod šire naslove (primjerice, sva vina iste boje koja dozrijevaju u drvenim bačvama) olakšava posao i omogućuje točnije opise različitih vrsta vina.

Tim se prijedlogom broj vrsta vina smanjuje s 12 na sedam i pojednostavnjuju se opisi. Opisi su uspoređeni s opisima panela ocjenjivača koji sudjeluje u certifikaciji, djeluje pod nadzorom instituta INTIA i zadužen je za ocjenjivanje svih uzoraka koji se podvrgavaju senzornom ocjenjivanju radi dobivanja ili zadržavanja certifikata u okviru oznake izvornosti „Navarra”.

Opisi su sada precizniji i mjerljiviji (primjerice „srednja ili visoka kiselost” ili „srednje dug ili dugotrajan okus”). Usmjereni su na najčešća svojstva koja se odnose na povezanost sa zemljopisnim područjem i uzročno-posljedičnu vezu.

3. Upućivanje na nove odobrene sorte za likersko vino (točka 2.b specifikacije)

U skladu s izmjenom prethodne točke, u ovom bi se dijelu trebalo navesti da se sorte Garnacha Tinta i Garnacha Blanca mogu upotrebljavati u proizvodnji likerskih vina.

4. Izmjena najvećih prinosa (točka 5. specifikacije i točka 5.b jedinstvenog dokumenta)

Proizvodnja sorti bijelog grožđa u posljednjih osam godina povećala se za 15 %. Tomu je uzrok sve veća potražnja za bijelim vinima jer se u tom razdoblju njihovo tržište nastavilo povećavati. Ta povećana proizvodnja nastavit će se sljedeće četiri sezone.

Budući da proizvodni kapacitet neće moći nastaviti rasti kako bi se zadovoljila potražnja jer u okviru ograničenja u pogledu dozvola za sadnju nije predviđeno povećanje registriranog područja, primjereno je u skladu s time prilagoditi prinos proizvoda. Osim toga, ti prinosi neće biti nauštrb kvalitete proizvedenih vina, što dokazuje činjenica da za mnoge druge vodeće oznake izvornosti pod kojima se proizvode bijela vina najveći prinosi iznose između 10 000 i 12 000 kilograma po hektaru.

Kad je riječ o crnim sortama, izmjena u pogledu prinosa iznosila bi 10 % kako bi se osiguralo da prinosi ne mogu premašiti razine koje bi mogle naštetiti kvaliteti grožđa, a time i proizvedenog vina.

5. Preformulacija opisa povezanosti tako da uključuje nove sorte za proizvodnju likerskih vina (točka 7. specifikacije)

Izmjena u pogledu likerskih vina dopunjena je objašnjenjem da je riječ o „sortama” koje imaju „bitna svojstva” zbog kojih je moguće proizvoditi ovu vrstu vina. U točki o „uzročno-posljedičnoj vezi” dodano je upućivanje na sortu Garnacha.

Opća organoleptička svojstva za likerska vina koja se proizvode od sorti Moscatel, Garnacha Tinta i Garnacha Blanca jako su slična. Osim što se razlikuju po boji, to su vrlo viskozna vina srednjeg do punog tijela i dobro definiranih aroma prosušenoga grožđa. Treba napomenuti da se prosušeno grožđe sorti Garnacha Blanca i Garnacha Tinta od davnina koristi u pokrajini Navarra.

6. Preformulacija uzročno-posljedične veze između zemljopisnog područja i svojstava proizvoda (točka 7.c specifikacije i točka 8. jedinstvenog dokumenta)

Kako je prethodno objašnjeno, sorte Garnacha Blanca i Garnacha Tinta tradicionalno se upotrebljavaju za proizvodnju likerskih vina.

Garnacha je tradicionalna crna sorta u pokrajini Navarra i, iako više nije većinska sorta zbog povijesnog razvoja te regije, i dalje je druga najuzgajanija sorta i čini više od 25 % ukupne površine pod vinovom lozom.

Prikladna je za proizvodnju likerskih vina – koja se često dobivaju tako što se biljku ostavlja da prezrije kako bi se omogućilo akumuliranje šećera – zahvaljujući dugom vegetacijskom ciklusu i sposobnosti da dosegne visoke razine koncentracije šećera.

Garnacha Tinta i Garnacha Blanca čine osnovu tradicionalnih likerskih vina i ispunjavaju uvjete za posebni naziv „prirodno slatko vino”, koji je u zakonodavstvu EU-a zaštićen za više različitih oznaka izvornosti, u Francuskoj, Italiji i drugim zemljama.

7. Ažuriranje upućivanja na propise (točka 8.a specifikacije)

Upućivanje na regionalnu odluku br. 376/2008 od 15. srpnja 2008. izbrisano je jer je ta odredba stavljena izvan snage.

8. Razgraničenje nadležnosti Regulatornog odbora (točka 8. specifikacije)

Navodi se da sve pošiljke mošta, vina, proizvoda od grožđa ili nusproizvoda postupka proizvodnje vina koje su u optjecaju na području proizvodnje moraju imati odobrenje Regulatornog odbora.

U prethodnoj inačici specifikacije navedeno je da je ta odgovornost dodijeljena kontrolnoj ustanovi za oznaku izvornosti, ali da kontrolna ustanova smije intervenirati samo u pogledu certifikacije, što je u opsegu njezinih ovlasti. Regulatorni odbor nadležan je za nadziranje i provođenje administrativnih provjera pošiljaka vina obuhvaćenih zaštićenim tekstom, što je tema ovog odjeljka.

Novim se tekstom razjašnjava nadležnost koja se temelji izravno na regionalnom zakonu br. 16/2005, kojim se kao jedna od „svrha regulatornog odbora” definira ona koja se odnosi na uspostavljanje „jamstva za proizvode koji su zaštićeni”.

9. Brisanje upućivanja na „klasifikaciju zaštićenih vina” (točka 8.5. specifikacije)

U važećem postupku certifikacije proizvoda, koji provodi tijelo ovlašteno u skladu s normom ISO/IEC 17065, vino se više ne klasificira. To je tako već mnogo godina u skladu s postupkom koji je uspostavljen u okviru prethodnog programa inspekcijskih pregleda koje je nadzirao regulatorni odbor.

U skladu s važećim programom „samopraćenja”, vinarije ne „klasificiraju” svoja vina nego ih „odobravaju”. Certifikacijsko tijelo uvijek provodi daljnje provjere kao dio revizije subjekata.

Tu je točku stoga potrebno izbrisati.

10. Ažuriranje upućivanja na zakonodavstvo povezano s tradicionalnim izrazima (točka 8.10. specifikacije)

Potrebno je ažurirati upućivanje na zakonodavstvo koje se promijenilo nakon objave raznih propisa EU-a.

JEDINSTVENI DOKUMENT

1. Naziv proizvoda

„Navarra”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

3. Likersko vino

4. Opis vina

Bijelo vino

Bljedožute do zlatnožute boje, bistro i sjajno. Srednje do vrlo intenzivne arome, bez oštećenja i s voćnim i/ili cvjetnim i/ili biljnim notama. U ustima je uravnoteženo i dobro povezane kiselosti, voćne retronazalne arome te srednjeg do dugog trajanja okusa.

Ako je sadržaj neprevrela šećera veći od 5 g/l, sadržaj sumporova dioksida bit će jednak ili manji od 300 g/l.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 10,5 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 12,5 Najveći ukupni sadržaj sumporova dioksida (u miligramima po litri) 190

Bijelo vino koje je dozrijevalo u drvu (u bačvi, Crianza, Reserva, Gran Reserva)

Slamnatožute do zlatnožute boje, jantarnih nijansi, bistro i sjajno. Srednje do vrlo intenzivne arome, bez oštećenja i s notama drva i/ili začinskim notama i/ili notama dima. U ustima je uravnoteženo i dobro povezane kiselosti, retronazalne arome drva i srednjeg do dugog trajanja okusa.

Ako je sadržaj neprevrela šećera veći od 5 g/l, sadržaj sumporova dioksida bit će jednak ili manji od 300 g/l.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 10,5 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 15 Najveći ukupni sadržaj sumporova dioksida (u miligramima po litri) 190

Bijelo vino proizvedeno od grožđa zaraženog plijesni Botrytis

Bljedožute do zlatnožute boje, jantarnih nijansi, bistro i sjajno. Srednje do vrlo intenzivne arome, bez oštećenja i s voćnim i/ili cvjetnim i/ili biljnim notama. U ustima je uravnoteženo i dobro povezane kiselosti, voćne retronazalne arome te srednjeg do dugog trajanja okusa.

Sadržaj hlapljivih kiselina povećava se za 1 meq/l za svaki stupanj prirodne stvarne jakosti veće od 10 % izražene u volumnim udjelima.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 10,5 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 13 Najveći ukupni sadržaj sumporova dioksida (u miligramima po litri) 190

Ružičasto vino

Ružičaste boje, bistro i sjajno. Srednje do vrlo intenzivne arome, bez oštećenja i s aromom crvenog i crnog bobičastog voća i/ili cvjetnom aromom. U ustima je uravnoteženo i dobro povezane kiselosti, arome crvenog i crnog bobičastog voća i/ili slatke retronazalne arome te srednjeg do dugog trajanja okusa.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 12,5 Najveći ukupni sadržaj sumporova dioksida (u miligramima po litri) 190

Ružičasto vino koje je dozrijevalo u drvu (u bačvi, Reserva)

Ružičaste boje, bistro i sjajno. Srednje do vrlo intenzivne arome, bez oštećenja i s aromom crvenog i crnog bobičastog voća i/ili drva. U ustima je uravnoteženo i dobro povezane kiselosti, retronazalne arome drva i srednjeg do dugog trajanja okusa.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 15 Najveći ukupni sadržaj sumporova dioksida (u miligramima po litri) 190

Crno vino

Ljubičaste do rubin-crvene boje, bistro i sjajno. Srednje do vrlo intenzivne arome, bez oštećenja i s voćnim notama i/ili notama drva. U ustima je uravnoteženo i srednje punoće, voćne retronazalne arome i/ili retronazalne arome drva i srednjeg do dugog trajanja okusa.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 12,5 Najveći ukupni sadržaj sumporova dioksida (u miligramima po litri) 140

Crno vino koje je dozrijevalo u drvu (Roble, Crianza, Reserva ili Gran Reserva)

Ljubičastocrvene do crvene boje s crvenkastosmeđim tonovima, bistro i sjajno. Srednje do vrlo intenzivne arome, bez oštećenja i s notama drva i/ili začinskim notama i/ili notama dima. U ustima je uravnoteženo, srednje punog do punog okusa, retronazalne arome drva i srednjeg do dugog trajanja okusa.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) 16,67 Najveći ukupni sadržaj sumporova dioksida (u miligramima po litri) 140

Likersko vino

Bijelo: bljedožuto do smeđe boje mahagonija, bistro i sjajno. Crno: ljubičastocrvene do crvene boje s crvenkastosmeđim tonovima, bistro i sjajno. Vrlo intenzivna aroma, bez nedostataka, s notama zrelog ili prosušenog voća. U ustima je uravnoteženo, srednje punog do punog okusa, retronazalne arome zrelog ili prosušenog voća i srednjeg do dugog trajanja okusa.

Sve analitičke granične vrijednosti koje nisu navedene moraju biti u skladu s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 15 Najmanja ukupna kiselost (u miliekvivalentima po litri) Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri) 190

5. Enološki postupci

a. Osnovni enološki postupci

Postupak uzgoja

Gustoća nasada iznosi najmanje 2 400 trsova po hektaru.

Osnovni enološki postupci

U proizvodnji vina obuhvaćenih ZOI-jem i dalje nije dopuštena upotreba kontinuiranih preša.

Relevantna ograničenja u proizvodnji vina

Ružičasta vina: najveća dopuštena količina mošta dobivenog metodom „saignée” iznosi 40 litara na svakih 100 kilograma grožđa.

Crna vina: samo crno grožđe

Likerska vina: dodavanje vinskog alkohola od ≥ 96 % vol. ili mješavine takvog vinskog alkohola i mošta fermentiranom moštu ili vinu sorti Moscatel de Grano Menudo ili Garnacha Tinta i Blanca prirodne alkoholne jakosti od > 12 % vol. Nakon odležavanja može se dodati koncentrirani mošt sorti Moscatel de Grano Menudo i/ili Garnacha Tinta i/ili Blanca dobiven neposrednim zagrijavanjem.

b. Najveći prinosi

Sorte bijeloga grožđa

9 200 kilograma grožđa po hektaru

Sorte crnoga grožđa

8 000 kilograma grožđa po hektaru

Sorte crnoga grožđa

56 hektolitara po hektaru

Ružičasto vino

8 000 kilograma grožđa po hektaru

Ružičasto vino

8 000 kilograma grožđa po hektaru

Ružičasto vino

32 hektolitra po hektaru

6. Razgraničeno zemljopisno područje

Općine:

Područje I.: nijedna.

Područje II.: Lumbier, Lónguida, Romanzado i Urraul Bajo te Urraul Alto.

Područje III.: Obanos, Añorbe, Muruzabal, Tiebas-Muruarte de Reta, Adios, Legarda, Uterga, Guirguillano, Puente la Reina, Artazu, Echauri, Ucar, Tirapu, Vidaurreta, Enériz, Cizur.

Područje IV: sve općine osim općina Genevilla, Cabredo, Marañón, Aras, Bargota, Viana, Aguilar de Codes, Zuñiga, Etayo, Ancín, Salinas de Oro, Lezaún i Abárzuza.

Područje V.: sve općine osim općine Petilla de Aragón.

Područje VI.: sve općine osim općina Mendavia, San Arian, Azagra, Andosilla i Sartaguda.

Područje VII.: sve općine osim općina Cortes, Cabanillas, Fustiñana, Fontellas, Ribaforada i Buñuel.

7. Glavne sorte vinove loze

CABERNET SAUVIGNON

CHARDONNAY

GARNACHA BLANCA

GARNACHA TINTA

GRACIANO

MACABEO – VIURA

MERLOT

MOSCATEL DE GRANO MENUDO (MUŠKAT SITNOG ZRNA)

TEMPRANILLO

8. Opis povezanosti

„Vino”

Zemljopisno područje obuhvaćeno ZOI-jem „Navarra” smješteno je na sjeveru Pirenejskog poluotoka i idealno je za uzgoj vinove loze. Klima je sredozemna s atlantskim utjecajem u sjeverozapadnoj regiji, a cijelim područjem prevladava hladan i suh vjetar. Prosječna količina oborina iznosi od 400 do 500 mm. Tla imaju visok udio vapnenca, prosječnu razinu kamenitosti i glinasto-ilovastu teksturu.

Takvo zemljopisno okruženje vinima daje srednju do visoku kiselost, organoleptička svojstva svježine i uravnotežen okus te određenu mineralnu prirodu zbog vrste tla.

„Likersko vino”

Vina se u osnovi proizvode od sorti Moscatel de Grano Menudo te Garnacha Tinta i Blanca, autohtonih u pokrajini Navarra, te se odlikuju visokim sadržajem šećera, zaokruženošću i viskoznošću, s aromama prosušenoga grožđa i dobrom ravnotežom slatkih i kiselih okusa. Ta iznimna gustoća okusa posljedica je posebnih klimatskih uvjeta čije su značajke jako suha klima, visoke temperature tijekom razdoblja rasta, mala količina oborina i trajni nedostatak vode.

9. Osnovni dodatni uvjeti (pakiranje, označivanje, ostali uvjeti)

Pravni okvir:

nacionalno zakonodavstvo

Vrsta dodatnog uvjeta:

dodatne odredbe koje se odnose na označivanje

Opis uvjeta:

Visina tipografskih znakova kojima se označava naziv ZOI-ja nipošto ne smije biti manja od 3 mm ni veća od 9 mm te oni moraju biti jasni, čitljivi, neizbrisivi i ne previše debeli, a oznaka ne smije zauzimati više od polovine ukupne širine etikete.

Logotip ZOI-ja obvezan je i ne smije biti promjera manjeg od 8 mm ni većeg od 11 mm.

Poveznica na specifikaciju proizvoda

https://cutt.ly/tyStMxM

(1) SL L 9, 11.1.2019., str. 2.